Kamensk Uralal

Kamensk Uralal () om Venäman lidn da lidnümbrik Sverdlovskan agjas. Se om agjan koumanz' surtte i kaikiš suvižemb lidn, lidnümbrikon nimi — Kamenskan Uralal lidnümbrik. Lidn om Kamenskan lidnümbrikon (edel 2006. vot — rajonan) administrativižeks keskuseks mugažo, om ümbärtud sil i ei mülü sihe.
Istorii.
Eländpunktan aluz om pandud Dalmatovon jumalankodil vl 1682 kuti "Železenskoje"-žilo parččomas samha raudkivendod, mitte oli pindal. Vl 1701 valdkund oti mad tagaz i sauvoi Uralan ezmäšt kaugedraudan suladuztegint. Vll 1701−1935 nimitihe "žiloks Kamenskii-tegimenno" (). Vl 1885 raudtesarak ühtenzoiti sidä Transsibanke. Vn 1935 20. päiväl sulakud anttihe žilole lidnan statusad "Kamensk"-nimitusenke. Vl 1940 udesnimitihe nügüdläižikš erištamha Kamensk Šahtil-lidnaspäi. Vspäi 1963 lidn alištub agjan tobmudele oikti.
Kamensk Uralal šingotase mujumetalloiden (alüminii, vas'k, litii, magnii da niiden ühthesuladused) i raudan metallurgijal (torved kivivoikompleksan täht), mašiništonsauvomižel, sauvondmaterialiden edheotandoil (savič, raudbetonapakod, mujud, puižed i metalližkonstrukcijad), sömtegimištol, mugažo kodihimijan i pakuitesen tegimed ratas.
Geografijan andmused.
Lidn sijadase ümbärdajan ümbrikon päivnouzman keskuses, tazangištol, Iset'-jogen i sen huran Kamenk-ližajogen randoil ( 57 km pitte, Tobol-jogen hurapol'ne bassein), 160 m ü.m.t. keskmäižel korktusel.
«Jekaterinburg — Kurgan»-avtote (R354) ümbärdab lidnad suvespäi. "Kamensk Uralal"-päraudtestancii om saudud Isetin hural randpolel. Matkad Kurganan agjan röunhasai om kuz' kilometrad suvipäivnouzmha, Čeläbinskan agjan röunhasai om kaks'kümne kilometrad suvipäivlaskmha, lidnan keskusespäi Jekaterinburgan keskuzpalhasai om 93 km lodeheze orhal, 100 km avtotedme vai raudtedme. Lähembaižed lidnad oma Kataisk (Kurganan agj) 43 km päivnouzmha orhal, avtotedme vai raudtel, Bogdanovič 40 km pohjoižhe orhal vai raudtel, 73 km avtol, i Zarečnii 58 km lodeheze orhal, 72 km avtol vai raudtel.
Tobmuz.
Kamensk Uralal jagase kahteks nimitadud rajonaks, Iset'-jogi erigoitab niid: Sinarskii (hural randal) i Krasnogorskii (oiktal randal). Kaik viž pen't küläd da üks' žilo mülüdas lidnümbrikho Kamenskan Uralal ližaks. Lidnümbrikon pind — 144,23 km².
Edeline lidnan pämez' om Aleksei Šmikov ("Алексей Шмыков", keväz'ku 2016 — viluku 2021).
Eläjad.
Vn 2010 Venäman rahvahanlugemižen mödhe lidnan eläjiden lugu oli 174 689 ristitud, lidnümbrikon — 176 572 ristitud, vn 2021 lidnan — 164 192 ristitud. Kaik 169 929 ristitud elihe lidnas i 171 727 ristitud kaikes lidnümbrikos vl 2017. Kaikiš suremb lidnan ristitišt oli 202..209 tuhad eläjid vll 1985−1994 (209 tuh. rist. vll 1991−1992).
Rahvahad (ozutadud rahvahudenke vl 2010): venälaižed — 92,6 %, totarlaižed — 3,8 %, toižed rahvahad — 3,6 %.
Ortodoksižen hristanuskondan nened pühäpertid oma kaičenus i saudud lidnas: Eläban Eziauguižen Stroican kafedraline päjumalanpert' (kivine om saudud vll 1821−1828), nell' jumalanpertid, Sündun Toižetamižen mez'jumalankodi kahtenke jumalanpertinke i časoun'. Protestantizman «Udessündund»-pühäpert' om letud. Islaman «Ramadan»-mečet' om avaitud lidnas.
Openduz.
Lapsiden opendusen aluzkundad oma päivkodid, keskškolad.
Professionaližen keskopendusen ühesa aluzkundad i üläopendusen aluzkundoiden ühesa filialad ratas lidnas, mugažo alüminijan tegimišton tedoinstitut.
Kaik om kaks' sportkompleksad, viž stadionad, jäaren, hihtandsportan-biatlonan i motokrossan trassad.